**XXXXXXXX** sa sjedištem u XXXXXXX, XXXXXXXXXXXX, OIB: XXXXXXXX, koje zastupa XXXXXXXXXXXX (u daljnjem tekstu „**Naručitelj**“)

I

**XXXXXXXX** sa sjedištem u XXXXXXX, XXXXXXXXXXXX, OIB: XXXXXXXX, koje zastupa XXXXXXXXXXXX (u daljnjem tekstu „**Izvršitelj“**),

a kada se pojavljuju zajedno onda “**Ugovorne strane**”

sklopile su dana xxxxxxxx godine sljedeći

**UGOVOR O USTUPANJU UGOVORENIH POSLOVA PODIZVODITELJU**

**UVODNE ODREDBE**

**Članak 1.**

Ugovorne strane suglasno utvrđuju sljedeće:

- da su Naručitelj i XXXXXXXXXXX (u daljnjem tekstu "**Investitor**") dana XXXX zaključili ugovor za XXXXXXXXXXXXXXXXXXXXXXXXXXXXXXXXXXXX (u daljnjem tekstu „**Osnovni ugovor**“),

- da sklapanjem ovog Ugovora Naručitelj ustupa a Izvršitelj preuzima izvršavanje dijela posla ugovorenog Osnovnim ugovorom (u daljnjem tekstu: "**Usluge**"),

- da je Naručitelj pribavio suglasnost Investitora za zaključenje ovog Ugovora,

- da je Naručitelj prethodno upoznao Izvršitelja o svim bitnim elementima Osnovnog ugovora kao i sa svim pratećim ugovornim dokumentima važnim za realizaciju obveza iz ovog Ugovora, te da je Naručitelj Izvršitelju dostavio svu traženu dokumentaciju potrebnu za sastavljanje ponude

**PREDMET UGOVORA**

**Članak 2.**

Ugovorne strane suglasno utvrđuju da se Usluge koje su predmet ovog Ugovora sastoje od sljedećih poslova: /navesti konkretno i detaljno što će Izvršitelj raditi/

**Članak 3.**

U svrhu koordinacije izvršavanja obveza iz ovog Ugovora Ugovorne strane određuju svoje stručne predstavnike kako slijedi:

* za Naručitelja: XXXXXXXXXXXXXX, e-mail:XXXXXXXXXXXXX, mob.: XXXXXXX
* za Izvršitelja: XXXXXXXXXXXXX, e-mail: XXXXXXXXXXXXXXX, mob.: XXXXXXX

**UGOVORNA CIJENA**

**Članak 4.**

Naručitelj će za izvršenje Usluga platiti Izvršitelju ugovornu cijenu („**Ugovorna cijena**“) u iznosu od:

XXXXXXXXXXXXXXXXXXX kn

(slovima:XXXXXXXXXXXXXXXXXXXXX)

U Ugovornoj cijeni nije iskazan PDV, a isti se obračunava i iskazuje na ispostavljenom računu prema važećim zakonskim propisima.

**Članak 5.**

Ugovorne stranke su suglasne da se Usluge izvršavaju na temelju stručne dokumentacije koja predstavlja sastavni dio ovog Ugovora.

Usluge iz ovog Ugovora i ugovornih dokumenata mogu se mijenjati samo po pisanom nalogu Naručitelja, odnosno Investitora, ili uz pisanu suglasnost Ugovornih strana u svrhu čega će Ugovorne strane sklopiti dodatak ovom Ugovoru.

**ROKOVI IZVRŠAVANJA USLUGA**

**Članak 6.**

Izvršitelj se obvezuje da će s izvršavanjem Usluga započeti odmah po sklapanju ovog Ugovora, odnosno po ispunjenju uvjeta za početak izvršavanja Usluga od strane Naručitelja/Investitora, o čemu će Ugovorne strane sastaviti zapisnik.

Izvršitelj se obvezuje izvršiti Usluge u roku XXXXXXXXX (u skladu s dinamičkim planom koji je sastavni dio Osnovnog ugovora između Naručitelja i Investitora).

Rok izvršenja Usluga može se mijenjati samo uz pisanu suglasnost Ugovornih strana u svrhu čega će Ugovorne strane sklopiti dodatak ovom Ugovoru.

**Članak 7.**

Ugovorne strane suglasno utvrđuju da se ugovoreni rok za izvršenje Usluga neće primjenjivati u sljedećim slučajevima:

1. ukoliko Naručitelj Izvršitelju ne preda pravovremeno ugovornu dokumentaciju iz članka 5. ovog Ugovora neophodnu za početak izvršavanja Usluga;
2. ukoliko se bitno promijene tehnički parametri na kojima je baziran Troškovnik i ovaj Ugovor, kako u smislu opsega Usluga tako i u smislu predviđenih rokova izvršenja Usluga.

Ugovorne strane su suglasne da će se rok izvršavanja Usluga produžiti za vrijeme kašnjenja ili trajanja prepreke uslijed djelovanja više sile pri čemu će se primjenjivati odredbe o višoj sili iz Osnovnog ugovora.

**Članak 8.**

Izvršitelj se obvezuje ugovorenu dokumentaciju isporučiti Naručitelju u pisanoj formi u XX primjeraka, /te u elektronskom DWG/PDF formatu./

**UGOVORNA KAZNA**

**Članak 9.**

U slučaju neispunjavanja preuzetih obveza od strane Izvršitelja u ugovorenim rokovima Naručitelj ima pravo potraživati od Izvršitelja ugovornu kaznu u iznosu koji odgovara iznosu 2 ‰ (dva promila) od Ugovorne cijene za svaki dan zakašnjenja s tim da ukupno obračunati iznos na ime ugovorne kazne određene sukladno ovom članku Ugovora ne smije prijeći iznos od 10% Ugovorne cijene iz članka 4. ovog Ugovora, neovisno o iznosu štete koja je Naručitelju uzrokovana zakašnjenjem Izvršitelja, kao i u slučaju da nije nastala nikakva šteta.

Ukoliko je šteta koju Naručitelj trpi zbog zakašnjenja Izvršitelja veća od iznosa ugovorne kazne, Naručitelj zadržava pravo potraživati naknadu razlike do potpunog namirenja nastale štete.

**STUPANJE NA SNAGU I PRESTANAK UGOVORA**

**Članak 10.**

Ovaj Ugovor stupa na snagu danom potpisa Ugovornih strana.

Ovaj Ugovor prestaje izvršenjem svih ugovornih obveza obiju Ugovornih strana.

**RASKID UGOVORA**

**Članak 11.**

Ugovorne strane su suglasne da Izvršitelj može raskinuti Ugovor ako Naručitelj/Investitor zaustavi izvršavanje Posla ili se izvršavanje Posla prekine bez krivnje Izvršitelja za više od 30 dana. Raskid Ugovora prema ovom članku može nastupiti samo u slučaju kada Izvršitelj posjeduje pisanu izjavu Naručitelja u kojoj se navodi da je izvršavanje Posla zaustavljeno odnosno prekinuto i u kojoj je naveden razlog takvog čina.

**Članak 12.**

Ukoliko Izvršitelj propusti izvršiti bilo koju obvezu iz ovog Ugovora na odgovarajući način u smislu rokova i kvalitete, ovlaštena osoba Naručitelja može putem pisanog zahtjeva zatražiti od Izvršitelja da otkloni nedostatak ili ga ispravi u roku XX /navesti primjereni rok u skladu s prirodom posla/. Ako Izvršitelj takav zahtjev odbije ili ne ispuni, Naručitelj je ovlašten raskinuti ovaj Ugovor i/ili nedostatke otkloniti samostalno i/ili putem trećih osoba te za te poslove ispostaviti račun Izvršitelju ili ustegnuti vrijednost takvih poslova od ugovorene vrijednosti iz članka 4. ovog Ugovora.

**Članak 13.**

Naručitelj ima pravo raskinuti Ugovor /s trenutnim učinkom/ ili /uz otkazni rok od XXX/ ukoliko Izvršitelj:

1. ne postupi prema zahtjevu iz članka 12. ovog Ugovora;
2. bez opravdanog razloga ne izvršava pravovremeno svoje obveze u skladu sa rokom i dinamikom izvršavanja Usluga;
3. preda Usluge ili njegov dio u podizvođenje bez prethodne suglasnosti Naručitelja;
4. postane nesolventan ili se nad njim otvori stečajni postupak;

Ukoliko je Naručitelj zbog ovakvog raskida Ugovora pretrpio štetu krivnjom Izvršitelja, Naručitelj pored ugovorne kazne ima pravo i na naknadu sve nastale štete.

Naručitelj će raskinuti Ugovor ukoliko se iz bilo kojeg razloga raskine Osnovni ugovor.

Ugovorne strane raskidaju Ugovor putem pisane obavijesti drugoj ugovornoj strani upućene na adresu iz zaglavlja ovog Ugovora i na e-mail adresu osoba navedenih u članku 3. ovog Ugovora. Kao dan primitka otkaza smatra se dan predaje obavijesti preporučenom poštom s povratnicom u poštanskom uredu od kada i teče otkazni rok.

U slučaju raskida Ugovora sukladno ovom članku Ugovora, Naručitelj se obvezuje platiti Izvršitelju sve do tada izvršene i potvrđene Usluge.

**OBVEZE NARUČITELJA**

**Članak 14.**

Naručitelj se po sklapanju ovog Ugovora obvezuje predati Izvršitelju sve potrebne stručne podloge i tehničku dokumentaciju za izvršenje Usluga o čemu će Ugovorne strane sastaviti zapisnik koji će sadržavati listu predanih dokumenata.

Danom preuzimanja navedenog od strane Izvršitelja, smatra se da je isti uveden u posao te da počinju teći ugovoreni rokovi.

Naručitelj se obvezuje i na sljedeće:

1. zastupati interese Izvršitelja kod Investitora;
2. informirati Izvršitelja o primjedbama Investitora na izvršavanje Usluga od strane Izvršitelja i/ili na podneseni obračun;
3. informirati Izvršitelja o svim pitanjima važnim za realizaciju predmeta ugovora/Usluga.

**OBVEZE IZVRŠITELJA**

**Članak 15.**

Izvršitelj se obvezuje:

1. Usluge koje su predmet ovog Ugovora izvršiti stručno i kvalitetno u skladu s važećim propisima, standardima za ovu vrstu poslova, pravilima struke kao i odredbama ovog Ugovora i Osnovnog ugovora;
2. u svemu štititi interese i ugled Naručitelja prema trećima;
3. da bez suglasnosti Naručitelja neće dostavljati Investitoru bilo kakvu dokumentaciju, pisane i/ili usmene informacije te upućivati bilo kakve pisane i/ili usmene upite, komentare, mišljenja i/ili preporuke te da će sa Investitorom komunicirati isključivo putem Naručitelja;
4. Izvršitelj se obvezuje predati dokumentaciju koja je predmet Usluga jedino i isključivo Naručitelju;
5. izvršene Usluge kvalitetno dokumentirati;
6. na poziv Naručitelja elaborirati i prezentirati u tehničkom i financijskom smislu izvršene Usluge Investitoru;
7. na poziv Naručitelja, periodično ali i u bilo kojem trenutku, detaljno izvijestiti Naručitelja o dinamici izvršenja Usluga odnosno otklanjanja uočenih nedostataka na temelju zahtjeva Naručitelja;

**POVJERLJIVI PODACI**

**Članak 16.**

Izvršitelj se obvezuje da će sve podatke koje zaprimi od Naručitelja (koji podaci obuhvaćaju, ali se ne ograničavaju na: sve poslovne podatke, dokumentaciju i informacije svih vrsta uključujući i informacije prenesene usmeno, sve prepiske, tablice, crteže, nacrte, rasporede, studije, specifikacije, baze podataka, bilo koji oblik software-a kao i sve ostale tragove o tehničkim i bilo kojim drugim poslovima) biti trajno, odnosno bez vremenskog ograničenja, tretirane kao povjerljivi podaci („**Povjerljivi podaci**“) te da ni u kojem slučaju niti na bilo koji način, djelomično ili u cijelosti, neće, bez prethodne pisane suglasnosti Naručitelja biti otkrivene bilo kojoj trećoj osobi od strane Izvršitelja, njegovih zastupnika, predstavnika ili zaposlenika, kao da ni na koji način iste neće biti upotrijebljene od strane Izvršiteljevih zastupnika, predstavnika ili zaposlenika. Izraz „treća osoba“ uključuje bilo kojeg pojedinca, trgovačko društvo i sl..

Izvršitelj je također suglasan:

- da Povjerljive podatke smije otkriti samo svojim zastupnicima, predstavnicima, direktorima i zaposlenicima koji trebaju znati predmetne podatke isključivo u svrhu obavljanja Usluga a koji su od strane Izvršitelja unaprijed upoznati s njihovom povjerljivom prirodom, te koji pristanu biti obvezni djelovati sukladno uvjetima ovog članka Ugovora;

- da bez prethodne pisane suglasnosti Naručitelja, Izvršitelj i njegovi zastupnici, predstavnici ili zaposlenici neće otkrivati bilo kojoj trećoj osobi sadržaj ovog Ugovora niti činjenicu da su mu na raspolaganje stavljeni Povjerljivi podaci;

- da će biti odgovoran za bilo koju povredu odredbi ovog članka Ugovora od strane njegovih zastupnika, predstavnika ili zaposlenika te zastupnika, predstavnika ili zaposlenika njegovih povezanih društava;

- da će u slučaju bilo koje povrede odredbi ovog članka Ugovora nadoknaditi Naručitelju svu nastalu štetu.

Ugovorne strane su suglasne da se odredbe ovog članka neće primjenjivati u sljedećim slučajevima:

* na dio informacija koje su dostupne javnosti ili to postanu na drugi način koji ni u kojem slučaju ne smije predstavljati propust Izvršitelja, njegovih zastupnika, predstavnika ili zaposlenika ili bilo kakvo njihovo djelovanje protivno odredbama ovog članka Ugovora;
* na dio informacija koje je potrebno otkriti prema zakonu ili prema zahtjevu nadležnog tijela.

**POSLOVI KOJI NISU OBUHVAĆENI UGOVOROM**

**Članak 17*.***

Ako se tijekom izvršenja ovog Ugovora ukaže potreba za dodatnim radovima/poslovima koji nisu obuhvaćeni Uslugama ugovorenim ovim Ugovorom, Naručitelj će Izvršitelju predložiti potpisivanje dodatka ovom Ugovoru pod uvjetom da se prethodno ishodi suglasnost Investitora, odnosno da, ukoliko to bude potrebno, Naručitelj i Investitor dodatkom Osnovnom ugovoru ugovore te dodatne radove/poslove, a sve u svrhu osiguranja sredstava za financiranje.

**OBRAČUN I PLAĆANJE USLUGA**

**Članak 18.**

Obračun i plaćanje ugovorenih Usluga navedenih u članku 2. ovog Ugovora regulirano je Osnovnim ugovorom između Investitora i Naručitelja kako slijedi:

* za obavljene poslove Naručitelj Investitoru ispostavlja mjesečne obračunske situacije /navesti iz Osnovnog ugovora/
* ……….
* ……………..

**Članak 19.**

Na obračun i plaćanje Usluga navedenih u članku 2. ovog Ugovora primjenjuju se odredbe Osnovnog ugovora s tim da:

1. Izvršitelj zaključuje obračun sa XX u mjesecu i dostavlja Naručitelju obračun najkasnije do XXXX dana u mjesecu na koji se obračun odnosi;

* ispostavljena situacija/ račun mora sadržavati ukupno ugovorene Usluge, ukupno izvršene Usluge, ukupne Usluge ovjerene po prethodnoj situaciji i vrijednost razlike izvršenih Usluga za obračun;
* Naručitelj će platiti ovjerene Usluge Izvršitelja u roku XX dana od primitka doznake od Investitora upućene za te obračunate Usluge na transakcijski račun Izvršitelja broj: XXXXXXXXXXXXX otvoren kod XXXXXXXXXXXXX banke. Slijedom navedenog, datumom dospijeća obveze Naručitelja prema Izvršitelju, uz ispunjenje svih ostalih uvjeta iz ovog Ugovora, smatra se protek XX dana od dana kada Naručitelj zaprimi uplatu Investitora za Usluge koje je Izvršitelj izvršio na temelju ovog Ugovora;
* /Naručitelj je od svakog uplaćenog iznosa koji je Investitor isplatio Naručitelju za Usluge koje je Izvršitelj izvršio na temelju ovog Ugovora ovlašten zadržati 5% na ime svojih manipulativnih troškova. Ugovorne strane su suglasne da će zadržavanje iznosa iz ovog stavka računovodstveno sprovesti na način da će Naručitelj Izvršitelju ispostaviti R-1 račun sa opisom usluge: „manipulativni troškovi na temelju ugovora br. XXX\_“. Ugovorne strane su suglasne da je Naručitelj, nakon izdanog R-1 računa, ovlašten izvršiti prijeboj svojih potraživanja iz ovog stavka prema Izvršitelju, sa svojim obvezama prema Izvršitelju iz članka 4. ovog Ugovora./ /ovaj stavak samo ako je tako unaprijed dogovoreno/.

Izvršitelj je ovlašten ispostaviti račun samo i isključivo za onaj dio Usluga koji je izvršen te naplatiti onaj dio Usluga odnosno privremene i/ili okončane situacije koje su izvršene i ovjerene od strane Naručitelja.

**GARANCIJA ZA DOBRO IZVRŠENJE USLUGA**

**Članak 20.**

/Izvršitelj se obvezuje u roku od X (XXXXXXXX) dana od sklapanja ovog Ugovora dostaviti Naručitelju garanciju za uredno izvršenje Usluga iz ovog Ugovora u iznosu od XX% (XXXXXX posto) vrijednosti ugovorenih Usluga. Garancija za dobro izvršenje mora biti izdana od prvoklasne banke, bezuvjetna, neopoziva i naplativa «na prvi pisani poziv».

Rok valjanosti garancije za uredno izvršenje Usluga je XX (XXXXXX) dana nakon roka za izvršenje Usluga iz članka 6. ovog Ugovora./

ili

/Izvršitelj se obvezuje u roku od X (XXXXXXXX) dana od sklapanja ovog Ugovora dostaviti Naručitelju garanciju za uredno izvršenje Usluga u obliku zadužnice Izvršitelja izdane na iznos /odrediti iznos- npr.određeni postotak od Ugovorne cijene/ i potvrđene od strane javnog bilježnika sukladno odredbama Ovršnog zakona.

Naručitelj se obvezuje vratiti Izvršitelju predanu zadužnicu neposredno nakon što Izvršitelj uredno izvrši ugovorene Usluge po ovom Ugovoru./

**Članak 21.**

Ako se /u dokumentaciji koju će Izvršitelj izraditi / nakon izvršenih Usluga /ovo ovisi o konkretnoj vrsti posla)/ utvrde skriveni nedostaci koji se nisu mogli utvrditi, pa time niti otkloniti uobičajenim pregledom i ako se dokaže odgovornost Izvršitelja za te skrivene nedostatke, isti je dužan nadoknaditi štetu Naručitelju nastalu uslijed tih skrivenih nedostataka i bez odgađanja otkloniti nedostatke o vlastitom trošku.

**NAČIN DOSTAVE POŠTE**

**Članak 22.**

Ugovorne stranke su suglasne da svu poštu od značaja za provedbu ugovorenih obveza dostavljaju preporučenom poštom, osobnom dostavom na adrese ugovornih strana iz zaglavlja ovog Ugovora i/ili na e-mail adrese osoba zaduženih za provedbu Ugovora navedenih u članku 3. ovog Ugovora. Svaka ugovorna strana dužna je u slučaju promjene adrese ili osobe zadužene za provedbu Ugovora odmah obavijestiti drugu stranu. U slučaju izostanka takve obavijesti, smatra se da je drugoj strani pošiljka ili dokumentacija dostavljena predajom istih preporučenom poštom s povratnicom u poštanskom uredu i upućeno na adresu iz zaglavlja ovog Ugovora, odnosno na e-mail adrese navedenih osoba.

**SPOROVI**

**Članak 23.**

/U slučaju sporova iz ovog Ugovora ili u vezi s njim, uključujući i sporove koji se odnose na pitanja njegovog valjanog nastanka, povrede ili prestanka, kao i na pravne učinke koji iz toga proistječu, Ugovorne strane ugovaraju /nadležnost stvarno nadležnog suda u XXXXXXXXX/ ili /arbitražu u skladu s važećim Pravilnikom o arbitraži pri Stalnom arbitražnom sudištu pri Hrvatskoj gospodarskoj komori (Zagrebačkim pravilima)/.

Bez obzira na sudski/arbitražni postupak prema prethodnoj odredbi, stranke mogu sporove iz prethodne odredbe pokušati riješiti mirenjem u skladu s važećim Pravilnikom o mirenju Hrvatske komore inženjera građevinarstva./

ili

/U slučaju sporova iz ovog Ugovora ili u vezi s njim, uključujući i sporove koji se odnose na pitanja njegovog valjanog nastanka, povrede ili prestanka, kao i na pravne učinke koji iz toga proistječu, Ugovorne stranke će najprije zajedno razmotriti mogućnost rješavanja tih sporova mirenjem u skladu s važećim Pravilnikom o mirenju Hrvatske komore inženjera građevinarstva. Ukoliko u tome ne uspiju, Ugovorne strane ugovaraju /nadležnost stvarno nadležnog suda u XXXXXXXXX/ ili /arbitražu u skladu s važećim Pravilnikom o arbitraži pri Stalnom arbitražnom sudištu pri Hrvatskoj gospodarskoj komori (Zagrebačkim pravilima)/./

ili

/Svi sporovi koji proizlaze iz ovog Ugovora ili u vezi s njim, uključujući i sporove koji se odnose na pitanja njegovog valjanog nastanka, povrede ili prestanka, kao i na pravne učinke koji iz toga proistječu, uputiti će se na mirenje u skladu s važećim Pravilnikom o mirenju Hrvatske komore inženjera građevinarstva. Ako ti sporovi ne budu riješeni mirenjem u roku od (30) dana od dana podnošenja prijedloga za pokretanje postupka mirenja ili u drugom roku o kojem se Ugovorne stranke dogovore, Ugovorne stranke neće imati nikakvih obveza prema ovoj odredbi. U tom slučaju Ugovorne strane ugovaraju /nadležnost stvarno nadležnog suda u XXXXXXXXX/ ili /arbitražu/ u skladu s važećim Pravilnikom o arbitraži pri Stalnom arbitražnom sudištu pri Hrvatskoj gospodarskoj komori (Zagrebačkim pravilima)./

**ZAVRŠNE ODREDBE**

**Članak 24.**

Sastavni dio ovog ugovora je i Ponuda Izvršitelja koja se nalazi u prilogu.

**Članak 25.**

Ugovorne stranke suglasno utvrđuju da se na sve ostalo što nije izričito uređeno odredbama ovog Ugovora primjenjuju odredbe Osnovnog ugovora, Zakona o gradnji i Zakona o obveznim odnosima.

**Članak 26.**

Ovaj Ugovor predstavlja pravu volju Ugovornih strana te se potpisom ovog Ugovora isključuju svi prethodni usmeni ili pisani dogovori postignuti između Ugovornih strana koji se odnose na predmet ovog Ugovora.

Odredbe ovog Ugovora mogu se izmijeniti samo uz suglasnost obiju Ugovornih strana. Izmjene moraju biti u pisanom obliku.

U slučaju da je u trenutku sklapanja ovog Ugovora jedna od ugovornih odredbi ništetna, neprovediva ili takvom postane, isto ne utječe na valjanost i obvezatnost ostalih odredbi Ugovora.

Odmah po uočavanju ništetne odnosno neprovedive odredbe Ugovorne strane će istu zamijeniti valjanom odredbom koja u najvećoj mogućoj mjeri odgovara gospodarskim zahtjevima Ugovornih strana.

**PRIMJERCI**

**Članak 27.**

Ovaj Ugovor je sastavljen u 4 (četiri) istovjetna primjerka od kojih svakoj Ugovornoj strani pripada po 2 (dva) primjerka.

U znak prihvata prava i obveza iz ovog Ugovora, Ugovorne strane ga vlastoručno potpisuju.

I Z V R Š I T E L J N A R U Č I T E L J

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Broj ugovora:. Broj ugovora